16. ΑΠΟΦΑΣΙΣ ΥΠΟΥΡΓΟΥ  ΕΘΝΙΚΗΣ ΑΜΥΝΗΣ Αριθ. 411351 της 7/22 Αυγ. 1972 (ΦΕΚ Β΄ 616)  Περί θέσεως εις πτητικήν ενέργειαν και καταβολής πτητικού επιδόματος Τεχνικών Αξιωματικών, Ανθυπασπιστών και Υπαξιωματικών της Αεροπορίας. Έχοντες υπ’ όψιν: α)Το άρθρ. 8 του Νόμ. 2297/1953 ως τούτο ετροποποιήθη δια του άρθρ. 3 του Ν.Δ. 2897/1954 «περί διατάξεων τινών αφορωσών το τεχνικόν Προσωπικόν της Αεροπορίας». β)Την 35349/16.10.56 υπουργικήν απόφασιν «περί καθορισμού λεπτομερειών προς εφαρμογήν των διατάξεων του Νόμ. 2297/1953 δια την συμπλήρωσιν πτητικών εξαμήνων τεχνικού προσωπικού κλπ.». γ)Την δια της υπ’ αριθ. 144/27.11.70 αποφάσεως του Ανωτάτου Αεροπορικού Συμβουλίου σύμφωνον γνώμην. δ)Το γεγονός ότι εις τα αεροσκάφη τύπου ALBATROSS και NORATLAS απαιτείται ως απαραίτητον μέλος του πληρώματος ο Μηχανικός Αέρος, αποφασίζομεν: Όπως Αξιωματικοί, Ανθυπασπισταί και Υπαξιωματικοί του Τεχνικού Σώματος, κάτοχοι πτυχίου Μηχανικού Αέρος και υπηρετούντες εις Μοίρας Αεροσκαφών, ων η ελαχίστη σύνθεσις πληρώματος προς πτήσιν προβλέπει και Μηχανικόν Αέρος, δικαιούνται των αυτών πλεονεκτημάτων των παρεχομένων υπό των εκάστοτε ισχυόντων Νόμων εις τους Ιπταμένους Αξιωματικούς της Αεροπορίας, καθ’ όσον αφορά την θέσιν αυτών εις πτητικήν ενέργειαν, τον τρόπον και χρόνον καταβολής αυτοίς, την συμπλήρωσιν του χρόνου και δικαιολόγησιν του πτητικού επιδόματος, εφ’ όσον χρησιμοποιούνται ως μέλη πληρώματος εις διατεταγμένας πτήσεις αεροσκαφών, καθ’ ον χρόνον υπηρετούν εις τας Μοίρας ταύτας. Η ισχύς της παρούσης άρχεται από 1.7.69 αφ’ ης ίσχυσεν η καταβολή πτητικού επιδόματος εις τους Αξιωματικούς Ανθυπασπιστάς και Υπαξιωματικούς του Ναυτικού τους ιπταμένους ως μέλη πληρώματος αεροσκαφών NORATLΑS. Ως προς το ύψος του καταβαλλομένου πτητικού επιδόματος ισχύουν τα εν παρ. 4 της υπ’ αριθ. 118776/7331/14.5.68 κοινής αποφάσεως Υπουργών Εθνικής Αμύνης και Οικονομικών (τόμ. 36 σελ. 294,01) καθοριζόμενα.   